CELEX: 
Language: et
Date: 2017-03-02 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta kõnealuse määruse kohaldamisest vabastatud üksuste loetelu osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta (edaspidi „EMIR“) võeti vastu 4. juulil 2012 ja see jõustus 16. augustil 2012.
            
            
               EMIRi ei kohaldata Euroopa keskpankade ja liidu ametiasutuste suhtes, mille ülesanne on riigivõla haldamine või mis on kaasatud riigivõla haldamisse.
            
            
               EMIRi artikli 1 lõike 6 alusel on Euroopa Komisjonil kooskõlas artikliga 82 õigus võtta vastu delegeeritud õigusakte, millega muudetakse nende üksuste loetelu, mille suhtes EMIRi ei kohaldata.
            
            
               Nagu on ette nähtud EMIRi artikli 1 lõikega 6, hindas Euroopa Komisjon keskpankade ja riigivõlga haldavate avaliku sektori asutuste käsitlust nendes kolmandates riikides, kus börsiväliste tuletisinstrumentide reformide elluviimine on jõudnud küllalt kaugele või mis sõnaselgelt palusid hindamist. Kõnealune analüüs esitatakse Euroopa Parlamendile ja nõukogule käesolevale delegeeritud õigusaktile lisatud aruandes. Aruandes on esitatud järeldus, et praeguses etapis tuleks lisada nende üksuste loetellu, mille suhtes EMIRi ei kohaldata, Austraalia, Hongkongi, Kanada, Mehhiko, Singapuri ja Šveitsi keskpangad ja ametiasutused, mille ülesanne on riigivõla haldamine või mis on kaasatud riigivõla haldamisse.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Hindamise raames konsulteerisid komisjoni talitused nimetatud kuue hinnatava jurisdiktsiooniga, et saada teavet nende börsiväliste tuletisinstrumentide õigusraamistike, eelkõige aga selle kohta, kuidas käsitletakse keskpanku ja avaliku sektori asutusi, mille ülesanne on riigivõla haldamine või mis on kaasatud riigivõla haldamisse.
            
            
               Komisjoni talitlused konsulteerisid ka Euroopa väärtpaberikomitee eksperdirühmaga, mis koosneb liikmesriikide esindajatest.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Artiklis 1 on esitatud määruses (EL) nr 648/2012 tehtavad muudatused.
            
            
               Artiklis 2 on sätestatud, et käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               KOMISJONI DELEGEERITUD MÄÄRUS (EL) …/…,
            
            
               2.3.2017,
            
            
               millega muudetakse Euroopa Parlamendi ja nõukogu määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta kõnealuse määruse kohaldamisest vabastatud üksuste loetelu osas
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta,
                  1
                eriti selle artikli 1 lõiget 6,
            
         
         
            
               ning arvestades järgmist:
            
            
               (1)Rahapoliitiliste ülesannete täitmine ja riigivõla haldamine mõjutavad ühiselt intressituru toimimist, mida tuleks nende kahe funktsiooni tulemusliku täitmise tagamiseks koordineerida. Liidu keskpangad ja muud riigivõlga haldavad liidu ametiasutused on jäetud välja määruse (EL) nr 648/2012 kohaldamisalast, et mitte takistada nende võimet täita ühist huvi pakkuvaid ülesandeid, mistõttu teistsuguste eeskirjade kohaldamine kolmandate riikide üksuste suhtes, mis täidavad selliseid funktsioone, pärsiks nende tulemuslikkust. Selleks et kolmandate riikide keskpangad ja muud ametiasutused, mille ülesanne on riigivõla haldamine või mis on kaasatud riigivõla haldamisse, saaksid asjakohaselt jätkata oma ülesannete täitmist, tuleks määruse (EL) nr 648/2012 kohaldamisest vabastada ka need kolmandate riikide ametiasutused, mille ülesanne on riigivõla haldamine või mis on kaasatud riigivõla haldamisse.
            
            
               (2)Komisjon hindas, kuidas käsitletakse teatavate kolmandate riikide keskpankasid ja selliseid avaliku sektori asutusi, mille ülesanne on riigivõla haldamine või mis on kaasatud riigivõla haldamisse, nende riikide õigusaktides ning esitas oma järeldused Euroopa Parlamendile ja nõukogule. Komisjon analüüsis võrdlevalt nende käsitlust nende riikide õigusaktides ja lisaks nendes jurisdiktsioonides nende asutuste ja keskpankade poolt tehtavate tuletistehingute suhtes kohaldatavaid riskijuhtimisstandardeid.
            
            
               (3)Komisjon jõudis analüüsi tulemusel järeldusele, et Austraalia, Hongkongi, Kanada, Mehhiko, Singapuri ja Šveitsi keskpangad ja ametiasutused, mille ülesanne on riigivõla haldamine või mis on kaasatud riigivõla haldamisse, tuleks vabastada määruse (EL) nr 648/2012 kliirimis- ja aruandlusnõuete täitmisest.
            
            
               (4)Seetõttu tuleks Austraalia, Hongkongi, Kanada, Mehhiko, Singapuri ja Šveitsi keskpangad ja ametiasutused, mille ülesanne on riigivõla haldamine või mis on kaasatud riigivõla haldamisse, kanda määruses (EL) nr 648/2012 esitatud selliste üksuste loetellu, mille suhtes määrust ei kohaldata.
            
            
               (5)Komisjon jälgib ka edaspidi korrapäraselt nende keskpankade ja ametiasutuste õiguslikku käsitlust, mis on vabastatud määruse (EL) nr 648/2012 kliirimis- ja aruandlusnõuete täitmisest. Kõnealust loetelu võib ajakohastada, kui nende kolmandate riikide õiguskorras toimub muutusi ja kui ilmneb uusi asjaolusid. Uue hindamise tulemusel võidakse mõned kolmandad riigid jätta välja selliste üksuste loetelust, mille suhtes määrust ei kohaldata,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EÜ) nr 648/2012 artikli 1 lõike 4 punkti c lisatakse järgmised punktid:
            
            
               „iii)
                     Austraalia,
            
            
                iv)Kanada,
            
            
                v)Hongkong,
            
            
                vi)Mehhiko,
            
            
                vii)Singapur,
            
            
                viii)Šveits.“
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 2.3.2017
            
            
               
                     Komisjoni nimel
               
            
         
         
            
               
                     president
                     Jean-Claude JUNCKER
               
               
            
         
         
            
                  
                     (1)
                  ELT L 201, 27.7.2012, lk 1.